

PROJEKTS uz 13.03.2024.

vēlamais datums izskatīšanai: Attīstības komitejā - 13.03.2024.

domē - 28.03.2024.

sagatavotājs: Diāna Čūriška

ziņotājs: Vollijs Kuks

LĒMUMS

Ādažos, Ādažu novadā

2024. gada 28. martā **Nr.**«DOKREGNUMURS»

**Par pašvaldības zemes “Palmas krastmala” Baltezerā lietošanas tiesību piešķiršanu biedrībai “Ādažu Airēšanas klubs”**

Ādažu novada pašvaldības dome izskatīja biedrības “Ādažu Airēšanas klubs” (reģ. Nr. 40008224719 (turpmāk – Biedrība)), 20.12.2023. iesniegumu (pašvaldības reģ. Nr. ĀNP/1-11-1/23/6876 (turpmāk – Iesniegums)) ar lūgumu nodot Biedrībai bezatlīdzības lietošanā daļu no pašvaldības zemes vienības ar kadastra apzīmējumu8044 010 0140 (turpmāk – Zemes vienība). Lietošanā nodoto zemes platību Biedrība paredz izmantot pastāvīgas inventāra un laivu novietnes uzstādīšanai, lai atvieglotu Ādažu novada iedzīvotāju iespējas izmantot jau esošo infrastruktūru un veicinātu iesaistīšanos airēšanas sporta (SUP, smaiļošana, airēšanas slaloms) aktivitātēs.

Iesniegumā izteikts arī lūgums pašvaldībai izveidot elektrības pieslēgumu konkrētajā zemes gabalā, norādot, ka tas būs paliekošs aktīvs arī nākotnē pašvaldības un iedzīvotāju vajadzībām.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Iesniegumā norādīts, ka airēšanas slaloms Ādažos ir bijis populārs sporta veids jau kopš 20. gs. 70.-80. gadiem, kad treniņi un sacensības notika Gaujas-Baltezera kanāla airēšanas slaloma trasē. Šobrīd ir izveidota un atjaunota airēšanas slaloma trase Ādažu novadā. Airēšanas slaloma trase labiekārtota Gaujas-Baltezera kanālā pie ietekas Mazajā Baltezerā. Biedrība 2024. gadā plāno veikt airēšanas slaloma trases uzlabojumus, pieguļošās teritorijas uzturēšanu un sporta/rekreācijas infrastruktūras uzlabošanu. Nākamajā gadā šajā vietā plānots aizvadīt vairākas Latvijas un Baltijas mēroga sacensības airēšanā un SUP.
2. Zemes vienība 0,6068 ha platībā ietilpst pašvaldībai piederoša nekustamā īpašuma “Palmas krastmala”, Baltezers, Ādažu pag., Ādažu nov. (kad. Nr. 8044 010 0140 (turpmāk – Īpašums)) sastāvā. Pašvaldības īpašuma tiesība uz Īpašumu 20.04.2020. reģistrēta Rīgas rajona tiesas Ādažu pagasta zemesgrāmatas nodalījumā Nr. 100000599647.
3. Ar Valsts ieņēmumu dienesta (turpmāk - VID) 29.11.2023. lēmumu Nr. 32.6/8.71/39045 Biedrībai piešķirts sabiedriskā labuma organizācijas statuss sporta atbalstīšanas jomā. Atbilstoši VID publiskojamo datu bāzē atrodamo informāciju (aplūkots 06.03.2024.) šis statuss attiecībā uz Biedrību ir spēkā esošs.
4. Starp Valsts sabiedrību ar ierobežotu atbildību “Zemkopības ministrijas nekustamie īpašumi” un Biedrību16.03.2023. noslēgta Vienošanās par airēšanas treniņu trases ierīkošanu Gaujas – Daugavas kanālā, Ādažu novadā. Vienošanās ir spēkā, kamēr Biedrība organizē airēšanas treniņus un rīko sacensības. Trase ir publiski pieejama. Treniņu darbs organizējams ik gadu no 1. aprīļa līdz 1. novembrim.
5. Pašvaldības budžetā nav paredzēti līdzekļi prioritārai elektrības pieslēguma projektēšanai un izbūvei Īpašumā, kas apgrūtinās Biedrības iecerētās laivu novietnes izmantošanu un uzturēšanu (teritorijas un ēkas iekštelpu apgaismošana, apsardzes nodrošināšana, video novērošanas ierīkošana, u.c.).
6. Publiskas personas finanšu līdzekļu un mantas izšķērdēšanas novēršanas likuma (turpmāk - Likums) 6.5 panta pirmā daļa noteic, ka publiskas personas neapbūvēta zemesgabala apbūves tiesību var piešķirt par atlīdzību uz laiku, kas nav mazāks par [Civillikumā](https://likumi.lv/ta/id/225418-civillikums) noteikto minimālo apbūves tiesības termiņu un garāks par termiņu, kāds šā likuma [6.1 panta](https://likumi.lv/ta/id/36190#p6_1) pirmajā daļā vai citos ārējos normatīvajos aktos noteikts publiskas personas zemes nomai.
7. Līdz ar to apbūves tiesību pašvaldība var piešķirt tikai par maksu uz laiku no 10 līdz 30 gadiem, organizējot izsoli. Normatīvie akti neparedz izņēmumus attiecībā uz organizācijām, kam piešķirts sabiedriskā labuma organizācijas statuss.
8. Biedrībasierosinājums tika skatīts Pašvaldības zemes īpašumu izvērtēšanas darba grupas (turpmāk – Darba grupa) sēdēs 24.01.2024. un 19.02.2024. Darba grupas un Biedrības sadarbībā rasts risinājums – nodot uz 5 gadiem Biedrības, kā sabiedriskā labuma organizācijas, lietošanā bez atlīdzības pašvaldības Īpašuma Zemes vienības daļu 120 m gar krasta līniju, 15-20 m platumā (2400 m2), ar mērķi - organizēt publiski pieejamus airēšanas treniņus un rīkot sacensības. Lietošanā nodotajā Zemes vienības daļā stacionāru būvju celtniecība netiek plānota. Laivu un sporta aprīkojuma novietošana un uzglabāšana paredzēta piekabē/treilerī, kura ar automašīnu tiks atvesta un novietota Zemes vienībā, vai citos objektos, kuru izveide, atbilstoši būvniecības jomu reglamentējošajos normatīvajos aktos noteiktajam, nav uzskatāma par būvniecību.
9. Biedrības iecere atbilst novada Attīstības programmas (2021.–2027.) vidēja termiņa prioritātēm:
   1. “VTP4: Aizsargāta un sakopta dabas vide brīvā laika pavadīšanas iespējām dabā uzdevumam” (Rīcības virzienam “RV 4.1.: Publisko ūdeņu piekrastes teritoriju labiekārtošana, kā arī pastaigu taku un atpūtas vietu izveide un rekreācijas objektu attīstība piekrastes un publisko ūdeņu tuvumā”, uzdevumam “U4.1.1.: Attīstīt rekreācijas infrastruktūru” un “U4.3.1.: Stiprināt Ādažu novada tēlu un atpazīstamību”;
   2. “VTP5: Resursu efektīva izmantošana un attīstība” (Rīcības virziena “RV5.1.: Pašvaldības nekustamo īpašumu attīstība, pašvaldības teritorijas labiekārtošana” uzdevumam “5.1.1.: Sekmēt novada publiskās ārtelpas attīstību”);
   3. “VTP10: Sporta aktivitāšu pieejamība un daudzveidība” (Rīcības virziena “RV10.1.: Sporta veidiem nepieciešamās infrastruktūras attīstība” uzdevumam ” U10.1.1: Ierīkot jauniešu aktīvās atpūtas un ekstrēmo sporta veidu infrastruktūru (velo pumpu trases, skeitparki, kāpšanas sienas u.tml.), t.sk. novada ciemos”);
   4. “VTP14: Attīstīta sadarbība ar citām pašvaldībām, iestādēm un organizācijām” (Rīcības virziena “RV14.1: Sadarbības veicināšana ar citām pašvaldībām, iestādēm un organizācijām” uzdevumam “U14.1.7: Īstenot sadarbību ar NVO”).
10. Likuma 2. panta pirmā daļa nosaka, ka publiska persona rīkojas ar saviem finanšu līdzekļiem un mantu likumīgi, tas ir, jebkura rīcība atbilst ārējos normatīvajos aktos paredzētajam mērķim, kā arī normatīvajos aktos noteiktai kārtībai.
11. Likuma 5. panta pirmā un otrā daļa nosaka, ka publiskas personas mantu var nodod lietošanā sabiedriskā labuma organizācijai.
12. Likuma 5. panta ceturtā un piektā daļa nosaka, ka lēmumu par publiskas personas mantas nodošanu bezatlīdzības lietošanā sabiedriskā labuma organizācijai pieņem pašvaldības dome. Mantu bezatlīdzības lietošanā nodod uz laiku, kamēr biedrībai ir sabiedriskās organizācijas statuss, bet ne ilgāk par 10 gadiem, bet Likuma 5. panta trīs prim daļa nosaka, ka tiesību subjekts, kuram nodota manta bezatlīdzības lietošanā, nodrošina mantas uzturēšanu un sedz ar to saistītos izdevumus.

Pamatojoties uz iepriekš minēto un Pašvaldību likuma 73. panta pirmo un ceturto daļu, Publiskas personas finanšu līdzekļu un mantas izšķērdēšanas novēršanas likuma 2. panta pirmo daļu un 5. panta otrās daļas 4.1 punktu, kā arī ņemot vērā domes Attīstības komitejas 13.03.2024. atzinumu, Ādažu novada pašvaldības dome

**NOLEMJ:**

1. Nodot bezatlīdzības lietošanā uz 5 (pieciem) gadiem biedrībai “Ādažu Airēšanas klubs” (reģ. Nr. 40008224719, juridiskā adrese: [Ādažu nov., Ādažu pag., Alderi, Zušu iela 34, LV-2164](https://www.lursoft.lv/adrese/zusu-iela-34-alderi-adazu-pagasts-adazu-novads-lv-2164)) pašvaldībai piederošā nekustamā īpašuma “Palmas krastmala”, Baltezers, Ādažu pag., Ādažu nov. (kad. Nr. 8044 010 0140), sastāvā ietilpstošas zemes vienības 0,6068 ha platībā ar kadastra apzīmējumu 8044 010 0140 daļu – zemesgabalu 2400 m2 platībāsaskaņā ar grafisko pielikumu (pielikumā), noslēdzot līgumu un nosakot, ka:
   1. zemesgabala izmantošanas mērķis - publiski pieejamu airēšanas treniņu un sacensību rīkošana;
   2. Biedrība apmaksā visus ar zemesgabala izmantošanai noteiktā mērķa izpildi un uzturēšanu saistītos izdevumus;
   3. līgums ir spēkā, kamēr Biedrība organizē airēšanas treniņus un rīko sacensības;
   4. līdz līguma darbības termiņa beigām Biedrībai ir tiesības prasīt šī termiņa pagarinājumu;
   5. saskaņojot ar Biedrību, zemesgabalu vienlaikus var izmantot arī citas organizācijas, kuru mērķis ir veicināt ūdens sporta veidu attīstību novadā;
   6. pašvaldībai ir tiesības vienpusēji atkāpties no līguma par zemesgabala bezatlīdzības lietošanu, 3 mēnešus iepriekš rakstiski brīdinot Biedrību un neatlīdzinot Biedrībai zaudējumus par līguma pirmstermiņa izbeigšanu, ja zemesgabals nepieciešams sabiedrības vajadzību nodrošināšanai, vai ārējos normatīvajos aktos noteikto pašvaldības publisko funkciju veikšanai;
   7. pašvaldība vismaz nedēļu iepriekš informē Biedrību, ja zemesgabals nepieciešams īslaicīgiem pašvaldības organizētiem pasākumiem, piemēram, sporta sacensību organizēšanai, kā rezultātā Biedrībai īslaicīgi var tikt traucēta zemesgabala izmantošana.
2. Pašvaldības Centrālās pārvaldes Juridiskajai un iepirkumu nodaļai līdz 29.04.2024. sagatavot līguma projektu 1. punkta izpildei, nosakot pašvaldības Centrālās pārvaldes Sporta nodaļas vadītāju par pašvaldības atbildīgo darbinieku līguma izpildes jautājumos.
3. Pilnvarot pašvaldības izpilddirektoru parakstīt 1. punktā noteikto līgumu.
4. Papildināt Attīstības programmas (2021-2027) Rīcības plāna uzdevumu “U14.1.7: Īstenot sadarbību ar NVO” ar jaunu pasākumu “Ā14.1.7.21. Sadarbība ar biedrību “Ādažu Airēšanas klubs”” (atbildīgais – Sporta nodaļa; izpildes termiņš 2024.-2029.; Finanšu resursi – Cits finansējums; Iznākuma rādītāji – Bezatlīdzības lietošanā uz 5 gadiem biedrībai “Ādažu Airēšanas klubs” nodota daļa no pašvaldībai piederošā nekustamā īpašuma “Palmas krastmala”, Baltezers, ar mērķi rīkot publiski pieejamus airēšanas treniņus un sacensības).
5. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

Iesniedzējam (Biedrībai) – uz e-pastu: [aivars.kaulakalns@canoelatvia.lv](mailto:aivars.kaulakalns@canoelatvia.lv)

@: JIN, ADN, CKS, IDR, IDRV, APN

Čūriška, t. 28615546